На другім паверсе музея перад вачыма паўстаюць пейзажы, сюжэты бытавога жанру, партрэты, карціны гістарычнай тэматыкі і працы іканапіснага характару. Больш за усё пейзажаў зімовай пары і, магу запэўніць вас, дарагія чытачы, далёка не ўсе месцы на карцінах вядомыя і пазнавальныя – на тое ён і мастак, каб глядзець на звыклы навакольны свет з іншага пункту гледжання, скрозь прызму творчасці. Найбольшую цікавасць у мяне выклікалі краявіды, выкананыя як быццам рэльефна, калі на плоскасць палатна пасыпаецца пафарбаваны пясок і зерне. Такая тэхніка дапамагае, на мой погляд, перадаць тэкстуру кары дрэў, пушыстага снегу. Але не буду засяроджваць увагу на працах, прыходзьце і паглядзіце самі, а вось асоба мастака вартая ўвагі.